text: Kunstigt koralrev fra Varde hitter i Dubai
  18 december 2015 kl. 15.37
  Et stort turistparadis i Dubai skal udsmykkes med koraller lavet i et parcelhuskvarter i Varde.
  Der er langt fra Varde til Dubai, men når det gælder kunstige koraller af den allerbedste slags, så betyder det ingenting, når der skal bygges nyt i Dubai.
  Varde-virksomheden Pangea Rocks har stor succes med at sælge koraller til de store hoteller og turistattraktioner i den hurtigt voksende by og nu er det så lykkedes, at få en stor ordre i hus i forbindelse med et nyt turistparadis, der skal bygges i byen, der er en del af de Forenede Arabisk Emirater.
  -Det er mange tusinde koraller og det er flere års omsætning, som vi skal igang med at producere, fortæller Jan Møller, der er direktør i Pangea Rocks til TV SYD.
  Den nye ordre på de kunstige koraller er så stor, så Pangea Rocks nu opretter en afdeling i Dubai.
  Pangea Rocks er i forvejen Europas førende virksomhed, når de gælder opførelse af dekorationer til forlystelsesparker og akvarie og zooanlæg.
  
  